**RAPORT PRIVIND SITUAŢIA HIDROMETEOROLOGICĂ ŞI A CALITAŢII MEDIULUI**

**în intervalul 11.09.2017, ora 8.00 – 12.09.2017, ora 8.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 12.09.2017, ora 7.00**

**RÂURI**

Debitele au fost în general staţionare, exceptând Crişurile, cursul superior al Prutului şi cursurile mijlocii şi inferioare ale Argeşului şi Ialomiţei, unde au fost în scădere uşoară.

Debitele se situează în general la valori cuprinse între 30-90% din mediile multianuale lunare, mai mari (peste normalele lunare) pe Crişul Repede, cursul inferior al Jiului, cursul superior al Prahovei, pe unii afluenți ai Oltului și Argeșului și mai mici (sub 30% din normalele lunare) pe Râul Doamnei, cursul superior al Siretului, pe afluenții Bârladului și Prutului și pe unele râuri din bazinele Mureșului și Oltului.

Nivelurile pe râuri la staţiile hidrometrice se situează sub **COTELE DE ATENŢIE**.

Debitele vor fi în general staționare, exceptând cursurile inferioare ale Argeşului şi Ialomiţei şi cursul superior al Prutului unde vor fi în scădere uşoară.

Sunt posibile creşteri de niveluri şi debite pe unele râuri mici din nord-vestul ţării, datorită precipitaţiilor, sub formă de aversă, prognozate.

Nivelurile pe râuri la staţiile hidrometrice se vor situa sub **COTELE DE ATENŢIE.**

**DUNĂRE**

Debitul la intrarea în ţară (secţiunea Baziaş) în intervalul 11.09 – 12.09.2017 a fost staţionar, având valoarea de 3900 m3/s, situându-se peste media multianuală a lunii septembrie (3800 m3/s).

În aval de Porţile de Fier debitele au fost în creştere pe sectorul Gruia – Galaţi şi relativ staţionare pe sectorul Isaccea – Tulcea.

Debitul la intrarea în ţară (secţiunea Baziaş) va fi staţionar (3900 m3/s).

În aval de Porţile de Fier debitele vor fi în scădere la Gruia şi în creştere pe sectorul Calafat – Tulcea.

**2.** **Situaţia meteorologică în intervalul 11.09.2017, ora 8.00 – 12.09.2017, ora 6.00**

**ÎN ŢARĂ**

Vremea a fost însorită - în cursul zilei, călduroasă, în cea mai mare parte a țării, exceptând litoralul, unde valorile termice, ușor mai scăzute decât în intervalul precedent, au fost apropiate de cele normale la această dată. Temperaturile maxime s-au situat între 25 de grade la Sulina și Mangalia și 35 de grade la Bechet, Turnu Măgurele și Oltenița. În cursul nopții, cerul a fost variabil în jumătatea de răsărit, iar în cea de vest s-a înnorat. Treptat, înnorările s-au accentuat și vântul s-a intensificat; în județul Timiș, trecător a avut aspect de vijelie, iar pe raza județului Caraș-Severin, au fost rafale de până la 90 km/h. A plouat sub formă de aversă și s-au semnalat descărcări electrice în Banat, Crișana, vestul și nordul Olteniei, vestul Transilvaniei, iar în ultimele ore, izolat și în nord-vestul Munteniei.  Pe arii restrânse, în Transilvania, pe litoral și în deltă, la începutul intervalului, a fost ceață. La ora 06.00, temperatura aerului avea valori cuprinse între 11 grade la Toplița și Miercurea Ciuc și 24 de grade la Zimnicea.

OBSEVAȚII: Începând de ieri, de la ora 06.00, au fost în vigoare 8 mesaje de atenționare - cod galben, privind fenomene meteorologice periculoase imediate: 3 emise de SRPV Craiova, câte 2 de SRPV Timișoara și Sibiu și 1 de SRPV Cluj-Napoca.

**LA BUCUREŞTI**

Vremea a fost frumoasă și călduroasă. În condițiile unui cer mai mult senin, temperatura maximă a fost de 33 de grade la Afumați și Băneasa și 34 de grade la Filaret. Vântul a suflat slab și moderat. La ora 06.00, se înregistrau 18 grade la Afumați și Băneasa și 20 de grade la Filaret.

**3. Prognoza meteorologică în intervalul 12.09.2017, ora 8.00 – 13.09.2017, ora 8.00**

**ÎN ŢARĂ**

Valorile termice vor fi mai scăzute decât cele din intervalul precedent. Scăderea de temperatură va fi semnificativă în vest, centru, nord, la deal și la munte, unde vor fi înnorări, temporar accentuate, averse și descărcări electrice; izolat, cantități de apă mai mari de 20...25 l/mp și condiții de grindină. În restul teritoriului, cerul va fi variabil; manifestări specifice instabilității atmosferice vor fi posibile pe arii restrânse, iar din punct de vedere termic, vremea va fi mai caldă decât în mod obișnuit la această dată, călduroasă în sud-estul și sudul extrem al țării. Vântul va prezenta intensificări în majoritatea regiunilor, cu precădere în cursul zilei; mai ales la munte și în Dobrogea, rafalele vor depăși 55-60 km/h, dar trecător mai pot fi și vijelii. Temperaturile maxime se vor încadra, în general, între 22 și 32 de grade, iar cele minime între 10...11 grade în regiunile vestice și 22 de grade pe litoral.

**LA BUCUREŞTI**

Vremea va fi mai caldă decât în mod obișnuit, la această dată, deși valorile termice din cursul zilei, când vântul va avea intensificări temporare, vor fi ușor mai scăzute decât cele din intervalul anterior. Temperatura maximă se va situa în jurul valorii de 30 de grade. Cerul va fi variabil cu înnorări trecătoare, mai ales în orele dimineții, dar condițiile de ploaie vor fi reduse. Temperatura minimă va fi de 16...17 grade.

***II. CALITATEA APELOR***

Nu s-au înregistrat evenimente deosebite.

***II. CALITATEA MEDIULUI***

**1. În domeniul aerului**

Nu s-au înregistrat evenimente deosebite.

**2. În domeniul solului şi vegetaţiei**

**Agenția pentru Protecția Mediului Argeș** informează ca in data de 11.09.2017, la ora 11.15, s-a produs o poluare accidentală cu 1.045 litri amestec (95 litri țiței și 950 litri de apă de zăcământ) care a afectat 350 mp teren proprietate privată în extravilanul comunei Popești, județul Argeș, din cauza coroziunii conductei de pompare țiței de la Parc 1 Popești la parc 16 Ștefan cel Mare, aparținând SC OMV SA. Măsuri întreprinse: oprirea pompării, izolarea zonei, împrăștierea de material absorbant spill sorb, remedierea avariei.

**3. În domeniul supravegherii radioactivităţii mediului**

Menționăm că, pentru factorii de mediu urmăriți, nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

**4. În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**DIRECȚIA DE COMUNICARE**